Page:Ludus Coventriae (1841).djvu/83



Ysaias.

I am the prophete callyd Isaye, Replett with Godys grett influens, And sey pleynly, be spyryte of prophecie, That a clene mayde, thourghe meke obedyens, Shalle bere a childe whiche xal do resystens Ageyn foule ȝabulon, the devyl of helle, Mannys soule ageyn hym to defens,— Opyn in the felde the fend he xal felle.

Wherefore I seye quod virgo concipiet Et pariet filium nomen Emanuel, Oure lyf for to save he xal suffyr dethe, And bye us to his blysse in hevyn for to dwelle Of sacerdotale lynage, the trewth I ȝow telle, fflesche and blood to take God wylle be borne; Joye to man in erth, and in hevyn aungelle At the chyldys byrthe joye xal make that morn.

Radix Jesse.

Egredietur virga de radice Jesse, Et flos de radice ejus ascendet. A blyssyd braunche xal sprynge of me, That xal be swettere than bawmys brethe; Oute of that braunche, in Nazareth A flowre xal blome of me, Jesse rote, The whiche by grace xal dystroye dethe, And brynge mankende to blysse most sote.